ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1884/96 υποβολή: Brigitte Langenhagen (PPE) προς την Επιτροπή (11 Iουλίου 1996)

Θέμα: Eισαγωγικός φόρος κύκλου εργασιών

Οι ιστιοπλόοι της Ευρωπαϊκής Ένωσης έχουν επανειλημμένα κατά την διά θαλάσσης διάβαση συνόρων εντός της Ευρωπαϊκής Ένωσης προβλήματα με τις αρμόδιες αρχές, ιδίως όσον αφορά την απόδειξη της καταβολής του φόρου κύκλου εργασιών κατά την εισαγωγή.

Προκειμένου να αντιμετωπισθούν αυτά τα προβλήματα, θα ήταν χρήσιμο ένα πολύγλωσσο διεθνές πιστοποιητικό ΕΕ για τον φόρο κύκλου εργασιών κατά την εισαγωγή; Από το έγγραφο αυτό θα πρέπει να προκύπτει η απαλλαγή ή ο επιβληθείς φόρος στο ιστιοφόρο με ημερομηνία, τόπο και ύψος του ποσού.

Υποστηρίζεται ή ενδεχομένως εκδίδεται ήδη ένα τέτοιο πολύγλωσσο πιστοποιητικό της ΕΕ για τον φόρο κύκλου εργασιών κατά την εισαγωγή;

Απάντηση του κ. Μ.Monti εξ ονόματος της Επιτροπής (9 Οκτωβρίου 1996)

Η απόδειξη του φορολογικού καθεστώτος ενός πλοίου μπορεί να ζητηθεί μόνο σε δύο πολύ ειδικές περιπτώσεις: αφενός, για να εξασφαλιστεί ότι τα πλοία που βρίσκονταν την 1η Ιανουαρίου 1993 σε κράτος μέλος υπό εθνικό καθεστώς προσωρινής εισαγωγής επωφελήθηκαν της απαλλαγής πληρωμής του ΦΠΑ κατά την έξοδό τους από τα καθεστώτα προσωρινής εισαγωγής (ημερομηνία πρώτης χρησιμοποίησης πριν από την 1η Ιανουαρίου 1985) και, αφετέρου, για να προσδιοριστεί κατά πόσο ένα πλοίο, που δεν βρισκόταν την 1η Ιανουαρίου 1993 σε κράτος μέλος υπό εθνικό καθεστώς προσωρινής εισαγωγής, αγοράστηκε ή εισάχθηκε σύμφωνα με τους γενικούς όρουςφορολογίας που ισχύουν στην εγχώρια αγορά κράτους μέλους.

Αν είναι εμφανές ότι ένα πλοίο εισέρχεται στα χωρικά ύδατα κράτους μέλους απευθείας προερχόμενο από άλλο κράτος μέλος, δεν χρειάζεται να ζητηθεί απόδειξη του φορολογικού καθεστώτος του.

Η Επιτροπή,για διάφορους λόγους, δεν είναι σύμφωνη με την καθιέρωση ενός πολύγλωσσου κοινοτικού εγγράφου που να πιστοποιεί τα προαναφερόμενα καθεστώτα. Προβλήματα τέτοιας φύσεως αφορούν πολύ περιορισμένες περιπτώσεις και τίθενται πολύ σπάνια. Γενικά, κάθε έγγραφο που εκδίδει μια χώρα μέλος για να αποδείξει την πληρωμή του φόρου αυτού γίνεται αποδεκτό από τις άλλες χώρες μέλη. Θα έπρεπε να σημειωθεί σχετικά, ότι υπάρχουν διάφορα μέσα στη διάθεση των ιδιοκτητών πλοίων για να αποδείξουν την πληρωμή του ΦΠΑ: το τιμολόγιο, το θεωρημένο από τη διοίκηση τιμολόγιο, το παραστατικό T2L ή άλλα έγγραφα που χρησιμοποιούνται σε εθνικό επίπεδο σε ορισμένες χώρες μέλη. Η χρησιμοποίηση ενός ενιαίου κοινοτικού εγγράφου, ενδέχεται να υποδηλώνει την διενέργεια συστηματικού ελέγχου καινα αποδειχθεί έτσι πιο αναγκαστικού χαρακτήρα για τους εμπλεκόμενους φορείς από ότι η σημερινή κατάσταση. Τέλος, σε περίπτωση αμφιβολίας, οι διοικήσεις μπορούν να προσφύγουν στην αμοιβαία συνδρομή.

Αυτή ήταν άλλωστε και η άποψη των εθνικών διοικήσεων, η οποία διατυπώθηκε στο πλαίσιο των εργασιών της συμβουλευτικής επιτροπής του ΦΠΑ.
ΓΡΑΠΤΗ ΕΡΩΤΗΣΗ E-1046/96 υποβολή: Josι Barros Moura (PSE) προς το (20 Μαΐου 1996)

Θέμα: Δικαίωμα ψήφου στις δημοτικές και κοινοτικές εκλογές στο Λουξεμβούργο

Ο λουξεμβουργιανός νόμος της 28ης Οκτωβρίου 1995, δια του πρώτου άρθρου του κάνει χρήση της παρέκκλισης (που προβλέπεται από το άρθρο 12α) της οδηγίας 94/80/ΕΚ ((ΕΕ L 368 της 31.12.1994, σελ. 38. )) του Συμβουλίου), απαιτώντας ελάχιστη χρονική περίοδο διαμονής και κατοικίας 6 έτη, κατά τη διάρκεια της τελευταίας επταετίας. Ο νόμος ετέθη σε ισχύ την 1η Ιανουαρίου 1996 και στο άρθρο 5 (παρ. 4) προβλέπει ότι η αίτηση εγγραφής στους εκλογικούς καταλόγους πρέπει να υποβληθεί «πριν την 1η Απριλίου του τρέχοντος έτους». Τελικώς, ο νόμος σχετικά με την εγγραφή των εκλογέων στους εκλογικούς καταλόγους ορίζει ότι οι εκλογές διεξάγονται βάσει των εκλογικών καταλόγων οι οποίοι αναθεωρούνται κατά το έτος που προηγείται των εκλογών.

Από το συνδυασμό των κανόνων αυτών προκύπτει ότι στην περίοδο διαμονής 6 ετών, που απαιτείται να έχει συμπληρωθεί κατά την εγγραφή, την 1η Απριλίου - θα πρέπει να προστεθεί όλος ο χρόνος που θα έχει διαρρεύσει ως την ημερομηνία των εκλογών που θα διεξαχθούν κατά το προσεχές έτος.

Λαμβανομένου υπόψη ότι οι δημοτικές και κοινοτικές εκλογές στο Λουξεμβούργο πρόκειται κατ' αρχήν να διεξαχθούν τον Σεπτέμβριο του 1999, η περίοδος των 6 ετών αυξάνεται τόσο ώστε να υπερβαίνει τα 7,5 έτη.

Ωστόσο, η διάταξη του άρθρου 12α, με την οποία εισάγεται η παρέκκλιση, ορίζει ένα ανώτατο χρονικό όριο το οποίο δύναται να απαιτήσει το εν λόγω κράτος («ελάχιστη χρονική περίοδος μη υπερβαίνουσα»). Επομένως, πρέπει οπωσδήποτε ο λουξεμβουργιανός νόμος, ή η ερμηνεία του, να καταστούν συμβατά με την οδηγία.

Ερωτώ λοιπών ποια ερμηνεία/εκτίμηση πρέπει να δοθεί στον λουξεμβουργιανό νόμο, λαμβάνοντας υπόψη ότι αυτός δεν δύναται να παραβεί την οδηγία η οποία, εξάλλου, απαγορεύει στα κράτη μέλη να θεσπίσουν διατάξεις που δεν θα ήταν «κατάλληλες, αναγκαίες ή ανάλογες με τους επιδιωκόμενους στόχους» ή που θα ήταν αντίθετες προς τη Συνθήκη ή τις γενικές αρχές του δικαίου (άρθρο 5, παρ. 3);

Ποια μέτρα δύναται να λάβει το Συμβούλιο για να εμποδίσει κάτι που θα συνιστούσε τυπική περίπτωση παράβασης της Συνθήκης για την Ευρωπαϊκή Ένωση και έμπρακτη άρνηση της ευρωπαϊκής ιθαγένειας, καθώς και διάκριση που επιβαρύνει περαιτέρω το καθεστώς εξαίρεσης που ήδη έχει καθιερωθεί για το Λουξεμβούργο;

Απάντηση (29 Οκτωβρίου 1996)

Το Συμβούλιο υπενθυμίζει στον Αξιότιμο κ. Βουλευτή ότι το Δικαστήριο είναι το μόνο αρμόδιο όργανο για την ερμηνεία του κοινοτικού δικαίου και ότι καθήκον της Επιτροπής είναι να εξασφαλίζει τη σωστή εφαρμογή του/ή μεταφορά του στα εθνικά δίκαια αναλαμβάνοντας, εάν το κρίνει σκόπιμο, κάθε κατάλληλο ένδικο μέσον εναντίον των κρατών μελών που κρίνει ότι δεν το τηρούν.

Το Συμβούλιο εφιστά την προσοχή του Αξιοτίμου κ. Βουλευτή στην απάντηση που έδωσε στις 2 Ιουλίου 1996 ο κ. Μοντι εξ ονόματος της Επιτροπής στην ίδια ερώτηση.
ΓΡΑΠΤΗ ΕΡΩΤΗΣΗ E-2196/96 υποβολή: Karl-Heinz Florenz (PPE) προς την Επιτροπή (2 Αυγούστου 1996)

Θέμα: Απόβλητα προερχόμενα από νοσοκομεία

Ευσταθούν πληροφορίες σύμφωνα με τις οποίες η Επιτροπή δεν θα δημοσιεύσει έκθεση σχετικά με τα απόβλητα που προέρχονται από νοσοκομεία, διότι τα κράτη μέλη δεν υπέβαλαν σχετικές εκθέσεις, όπως προβλέπεται στην Οδηγία 21/156/ΕΟΚ ((ΕΕ L 78 της 26.03.1991, σελ. 32 ));

Γνωρίζει η Επιτροπή ότι τέτοια απόβλητα μπορούν να προκαλέσουν μικροβιολογικες μολύνσεις; Ποιά μέτρα προτίθεται να λάβει για να ελέγχεται αυτή η πηγή κινδύνου σε κοινοτικό επίπεδο;

Απάντηση της κας Bjerregaard εξ ονόματος της Επιτροπής (26 Σεπτεμβρίου 1996)

Η Επιτροπή δεν γνωρίζει να έχει την υποχρέωση σύνταξης ειδικής έκθεσης για τα νοσοκομειακά απόβλητα. Αυτό το είδος αποβλήτων καλύπτεται από την οδηγία 75/442/ΕΟΚ περί των στερεών αποβλήτων, όπως τροποποιήθηκε από την οδηγιά 91/156/ΕΟΚ. Η Επιτροπή συντάσσει, βάσει των εκθέσεων των κρατών μελών, πάγια έκθεση για την εφαρμογή των οδηγιών 75/442/ΕΟΚ (περί των στερεών αποβλήτων), 91/689/ΕΟΚ (για τα επικίνδυνα απόβλητα), 75/439/ΕΟΚ (περί διαθέσεως των χρηισμοποιημένων ορυκτελαίων) και 86/278/ΕΟΚ (σχετικά με την προστασία του περιβάλλοντος και ιδίως του εδάφους κατά τη χρησιμοποίηση της ιλύος καθαρισμού λυμάτων στην γεωργία), η οποία θα είναι σύντομα στη διάθεση του κοινού.

Η Επιτροπή γνωρίζει τον κίνδυνο μικροβιολογικής μόλυνσης από τα νοσοκομειακά απόβλητα και ως εκ τούτου συνέστησε ειδική ομάδα εργασίας που περιλαμβάνει αντιπροσώπους κυβερνήσεων, της Επιτροπής, της βιομηχανίας, περιβαλλοντικών οργανώσεων και οργανώσεων προστασίας του καταναλωτή, στο πλαίσιο του προγράμματος προτεραιότητας για τη μεταφορά αποβλήτων, όπου μελετήθηκαν επί σειρά ετών τα ιδιαίτερα προβλήματα που παρουσιάζονται από τα νοσοκομειακά απόβλητα.

Βάσει των αποτελεσμάτων της ανωτέρω ομάδας εργασίας, η οποία ολοκλήρωσε τις εργασίες της το 1995, η Επιτροπή εξετάζει αυτή τη στιγμή την αναγκαιότητα ανάληψης δράσης σε κοινοτικό επίπεδο.
ΓΡΑΠΤΗ ΕΡΩΤΗΣΗ E-2067/96 υποβολή: Fernand Herman (PPE) προς την Επιτροπή (26 Iουλίου 1996)

Θέμα: Παραποίηση/απομίμηση

Μπορεί να αναφέρει η Επιτροπή εάν, σύμφωνα με τις διατάξεις του άρθρου 3/7 του κανονισμού «παραποίηση/απομίμηση» 3295/94 ((ΕΕ L 341 της 30.12.1994, σελ. 8 )) της 22.12.1994, κάθε κράτος μέλος έχει ορίσει τις αρχές που προβλέπονται για την παραλαβή και εξέταση των αιτήσεων που υποβάλλονται στις τελωνειακές αρχές;

Μπορεί η Επιτροπή να αναφέρει επακριβώς για κάθε κράτος μέλος τις επωνυμίες και τα στοιχεία αυτών των αρχών;

Ως παράδειγμα, τα βελγικά τελωνεία απαντούν στους κατόχους εμπορικού σήματος, μετά από κατάσχεση εμπορευμάτων παραποίησης/απομίμησης, ότι δεν υπάρχει καμία δυνατότητα προσφυγής.

Η Επιτροπή έχει άραγε παραιτηθεί από το καθήκον της να επαγρυπνά για την ορθή εφαρμογή εκ μέρους των κρατών μελών κανονισμών που εκδίδει η Ένωση;

Απάντηση του κ. Monti εξ ονόματος της Επιτροπής (11 Οκτωβρίου 1996)

Ο κανονισμός (ΕΚ) αριθ. 3295/94 του Συμβουλίου της 22ας Δεκεμβρίου περί μέτρων απαγόρευσης της ελεύθερης κυκλοφορίας, της εξαγωγής, της επανεξαγωγής και της υπαγωγής υπό καθεστώς αναστολής των εμπορευμάτων παραποίησης/απομίμησης και των αναπαραχθέντων χωρίς άδεια (πειραματικών) και ο κανονισμός (ΕΚ) αριθ. 1367/95 της Επιτροπής της 16ης Ιουνίου 1995 για τον καθορισμό των διατάξεων εφαρμογής ((ΕΕ αριθ. L 133 της 17.6.1995. )) εφαρμόζονται από 1ης Ιουλίου 1995.

Σύμφωνα με το άρθρο 3 της παραγράφου 8 του κανονισμού αριθ. 3295/94 και το άρθρο 5 παράγραφος 1 του κανονισμού αριθ. 1367/95, τα κράτη μέλη διαβιβάζουν στην Επιτροπή τις ονομασίες και τις διευθύνσεις των αρχών που είναι επιφορτισμένες με την παραλαβή των αιτήσεων παρέμβασης οι οποίες έχουν υποβληθεί από τους δικαιούχους δικαιωμάτων πνευματικής ιδιοκτησίας που καλύπτονται από τη ρύθμιση αυτή ή έχουν υποβληθεί από τους εκπροσώπους τους. Ο κατάλογος των υπηρεσιών αυτών απεστάλη απευθείας στο Αξιότιμο Μέλος του Κοινοβουλίου καθώς και στη γενική γραμματεία του Κοινοβουλίου.

Όσον αφορά τη δυσκολία που διαπιστώθηκε με τα βελγικά τελωνεία, η Επιτροπή θα κάνει τις απαραίτητες επαφές προκειμένου να συγκεντρώσει ακριβείς πληροφορίες σχετικά με τις εν λόγω συνθήκες και, ανάλογα με την περίπτωση, θα συντάξει τον φάκελο στο πλαίσιο της διαδικασίας που προβλέπεται στο άρθρο 169 της συνθήκης ΕΚ. Ωστόσο, σύμφωνα με τις πληροφορίες που διαθέτει η Επιτροπή, είναι δυνατό να γίνουν προσφυγές στις βελγικές δικαστικές αρχές από τους δικαιούχους των δικαιωμάτων για την άρνηση παροχής, από την τελωνειακή διοίκηση, μιας απόφασης παρέμβασης. Ακόμα, οι δικαστικές αρχές είναι αρμόδιες για όλες τις προσφυγές που γίνονται προκειμένου να παύσει η παραβίαση ενός δικαιώματος πνευματικής ιδιοκτησίας.
ΓΡΑΠΤΗ ΕΡΩΤΗΣΗ P-2107/96 υποβολή: Josι Valverde Lσpez (PPE) προς την Επιτροπή (16 Iουλίου 1996)

Θέμα: Παραβίαση του εμπάργκο κατά των εξαγωγών βοείου κρέατος από τη Βρετανία

Σύμφωνα με δημοσιογραφικές πληροφορίες, οι γερμανικές υγειονομικές αρχές κατήγγειλαν την παραβίαση του εμπάργκο που επέβαλε η Ευρωπαϊκή Ένωση κατά των εξαγωγών βρετανικού βοείου κρέατος. Το Υπουργείο Υγιεινής της Έσσης δήλωσε ότι υπάρχουν επιβεβαιωμένες πληροφορίες σύμφωνα με τις οποίες σφάγια βοοειδών που θανατώθηκαν μετά την επιβολή, του εμπάργκο λόγω του συνδρόμου των «τρελλών αγελάδων», διοχετεύθηκαν μέσω της Σκωτίας και της Ιρλανδίας στη Γαλλία και την Ιταλία.

Τι στοιχεία διαθέτει η Επιτροπή σχετικά με τις εν λόγω πληροφορίες; Επίσης, ποιά μέτρα θα μπορούσαν να ληφθούν για να αποφευχθούν στο εξής οι παραβιάσεις του εμπάργκο;

Απάντηση του κ. Fischler εξ ονόματος της Επιτροπής (17 Σεπτεμβρίου 1996)

Η Επιτροπή έχει έρθει σε επαφή με τις αρχές των κρατών μελών στις οποίες έχουν γίνει καταγγελίες σχετικά με παράνομες εξαγωγές βρετανικού βόειου κρέατος και ζήτησε από αυτές να ερευνήσουν τις καταγγελίες, να λάβουν τα κατάλληλα μέτρα και να της εκθέσουν τα συμπεράσματά τους.

Η Επιτροπή θα εξακολουθήσει να ενημερώνεται για την πορεία αυτής της υπόθεσης και, ταυτόχρονα, θα ενημερώνει το Κοινοβούλιο για τυχόν εξελίξεις.
ΓΡΑΠΤΗ ΕΡΩΤΗΣΗ E-2111/96 υποβολή: Carlos Pimenta (PPE) προς την Επιτροπή (26 Iουλίου 1996)

Θέμα: Το φράγμα Alqueva

Μία αυτοσυντηρούμενη χρήση υδάτινων πόρων απαιτεί να αφιερωθούν ιδιαίτερες προσπάθειες σε μέτρα εξοικονομήσεως ύδατος. Έχει συγκρίνει η Επιτροπή το κόστος/οφέλη της ανεγέρσεως του φράγματος Alqueva με το αντίστοιχο της ενεργοποιήσεως των αρδευτικών συστημάτων που υπάρχουν στη Νότιο Πορτογαλία τα οποία είναι μερικώς εν απραξία;

Ή με εκείνο της επισκευής των υφισταμένων συστημάτων διανομής ύδατος που παρουσιάζουν διαρροές, όπου παρατηρείται τεράστια σπατάλη ποσοτήτων ύδατος;

Aπάντηση της κας Wulf-Mathies εξ ονόματος της Επιτροπής (24 Σεπτεμβρίου 1996)

Η Επιτροπή είναι πεπεισμένη, όπως και το Αξιότιμο Μέλος του Κοινοβουλίου, ότι μία καλή διαχείριση των υδρόβιων πόρων πρέπει αναγκαστικά να λαμβάνει υπόψη της στο μέτρο του δυνατού, τα μέτρα που αποβλέπουν στην ελαχιστοποίηση των απωλειών και διαρροών ύδατος. Για το σκοπό αυτό, τα συστήματα διανομής ύδατος στη νότια Πορτογαλία θα πρέπει να αποτελέσουν αντικείμενο, στο μέτρο του δυνατού εάν είναι δυνατόν ιδιαίτερης προσοχής.

Σύμφωνα με τις πραγματογνωμοσύνες που έχει στη διάθεσή της η Επιτροπή ένας από τους λόγους που εξηγούν την υποχρησιμοποίηση ορισμένων μικρών φραγμάτων στην άρδευση είναι η χρόνια ανεπάρκεια ύδατος σε αυτά τα φράγματα. Το υποβαλλόμενο από τις πορτογαλικές αρχές σχέδιο που βρίσκεται επί του παρόντος στο στάδιο της εξέτασης στην Επιτροπή, έχει ως στόχο όχι μόνο να ρυθμίσει τις ποσότητες ύδατος που είναι διαθέσιμες για την άρδευση, αλλά επίσης να εξασφαλίσει το σωστό εφοδιασμό των πληθυσμών με πόσιμο νερό και να ευνοήσει τη συνολική οικονομική ανάπτυξη της εν λόγω περιοχής.
ΓΡΑΠΤΗ ΕΡΩΤΗΣΗ P-0028/96 υποβολή: Clive Needle (PSE) προς το (19 Iανουαρίου 1996)

Θέμα: Χρονοδιαγράμματα για τον καθαρισμό υδάτων σε περιοχές με μύδια

Γνωρίζει το Συμβούλιο ότι στα κράτη μέλη και σε τρίτες χώρες ισχύουν διαφορετικά χρονοδιαγράμματα όσον αφορά τον καθαρισμό υδάτων σε περιοχές με μύδια;

Ποιες ενέργειες αναλαμβάνει το Συμβούλιο προκειμένου να εναρμονίσει τα χρονοδιαγράμματα αυτά στο πλαίσιο των όρων που ισχύουν για την ενιαία αγορά;

Ποια αποδεικτικά στοιχεία υπάρχουν για το γεγονός ότι οι διακυμάνσεις στην ποιότητα και τη θερμοκρασία των υδάτων επηρεάζουν το βαθμό του αναγκαίου καθαρισμού;

Απάντηση (19 Νοεμβρίου 1996)

1. Το Συμβούλιο δεν γνωρίζει τα χρονοδιαγράμματα για τον καθαρισμό των υδάτων σε περιοχές με μύδια στα κράτη μέλη και τις τρίτες χώρες.

2. Η οδηγία 91/429/ΕΟΚ ((ΕΕ αριθ. L 268, 24.9.1991, σελ. 1. )) καθορίζει του υγειονομικούς κανόνες που διέπουν την παραγωγή και τη διάθεση στην αγορά ζώντων διθύρων μαλακίων. Οι κανόνες αυτοί περιλαμβάνουν όρους για τον καθορισμό των οστρακοειδών, αλλά δεν προσδιορίζουν χρονοδιαγράμματα. Αυτά τα θέματα εμπίπτουν στην αρμοδιότητα των κρατών μελών, τα οποία πρέπει να λαμβάνουν υπόψη ορισμένους σχετικούς παράγοντες.

3. Το άρθρο 13 της οδηγίας 79/923/ΕΟΚ ((ΕΕ αριθ. L 291, 10.11.1979, σελ. 47. )) περί της απαιτούμενης ποιότητας των υδάτων για οστρακοειδή ορίζει ότι οι πληροφορίες που απαιτούνται για την εφαρμογή της οδηγίας αυτής πρέπει να διαβιβάζονται στην Επιτροπή.
ΓΡΑΠΤΗ ΕΡΩΤΗΣΗ E-2055/96 υποβολή: Cristiana Muscardini (NI) προς την Επιτροπή (19 Ιουλίου 1996)

Θέμα: Tαφή των νεκρών από AIDS

Λαμβάνοντας υπόψη ότι σε ορισμένες χώρες της Ευρωπαϊκής Ένωσης, όπως είναι η Ιταλία, φέρεται ότι οι νεκροί από τον ιό του AIDS δεν μπορούν να θάβονται με τα ρούχα τους αλλά γυμνοί, τυλιγμένοι σε ένα σεντόνι εμποτισμένο με απολυμαντικές ουσίες 7

εκτιμώντας ότι η πρακτική αυτή θίγει την αξιοπρέπεια του νεκρού και κυρίως των συγγενών του 7

ερωτάται η Επιτροπή:

1. αληθεύει ότι ισχύει τέτοια πρακτική και, εάν ναι, σε ποιά κράτη 7

2. δεν θεωρεί ότι οφείλει να παρέμβει ούτως ώστε, λαμβάνοντας τα δέοντα προφυλακτικά μέτρα για τους εργαζόμενους στα γραφεία κηδειών - τα οποία δεν θα διαφέρουν από εκείνα για τους ιατρούς που έρχονται σε καθημερινή επαφή με τους ασθενείς - να μπορούν οι νεκροί από AIDS να θάβονται με αξιοπρέπεια και ντυμένοι με τα ρούχα τους;

Απάντηση του κ. Flynn εξ ονόματος της Επιτροπής (18 Σεπτεμβρίου 1996)

Η Επιτροπή δεν διαθέτει πληροφορίες σχετικά με την πρακτική ενταφιασμού που ανέφερε το αξιότιμο μέλος. Σχετικά με το θέμα αυτό και λαμβάνοντας υπόψη τον τρόπο μετάδοσης του ιού της ανθρώπινης ανοσολογικής ανεπάρκειας (HIV) (από το αίμα και από τα εκκρίματα των γεννητικών οργάνων) υπάρχει πράγματι λόγος να γίνει σύσταση να λαμβάνονται οι ίδιες προφυλάξεις με εκείνες που ισχύουν για το ιατρικό προσωπικό που έρχεται σε επαφή με τους ασθενείς.

Δυνάμει του άρθρου 129 της συνθήκης ΕΚ, η δράση της Κοινότητας στον τομέα της δημόσιας υγείας αφορά την πρόληψη των ασθενειών και κυρίως των μεγάλων μαστίγων. Όμως, το άρθρο 129 αποκλείει ρητά κάθε εναρμόνιση των νομοθετικών και κανονιστικών διατάξεων των κρατών μελών. Εκ του γεγονότος αυτού, οι κανόνες που αφορούν τον ενταφιασμό ατόμων που έχουν αποβιώσει συνεπεία μόλυνσης από τον HIV εμπίπτουν στην αρμοδιότητα των κρατών μελών.

Το πρόγραμμα κοινοτικής δράσης που αφορά την πρόληψη του AIDS και άλλων μεταδοτικών ασθενειών, που εγκρίθηκε στις 29 Μαρτίου 1996 από το Κοινοβούλιο και το Συμβούλιο ((Απόφαση αριθ. 647/96/ΕΚ, ΕΕ αριθ. L 95 της 16.4.1996. )), προβλέπει ενέργειες οι οποίες προορίζονται να συμβάλουν στην εξάλειψη κάθε διάκρισης απέναντι στα άτομα που έχουν προσβληθεί από τον HIV, συμπεριλαμβανομένης της ανάλυσης καταστάσεων διάκρισης που υφίστανται ή ενδέχεται να εμφανιστούν, καθώς και της ανταλλαγής πληροφοριών σχετικά με τα μέτρα που λαμβάνουν τα κράτη μέλη για την αποφυγή ή την καταπολέμηση της διάκρισης.

Στο πλαίσιο αυτό, μπορούν να υποστηριχθούν σχέδια που ανταποκρίνονται στους στόχους του προγράμματος και που του προσδίδουν προστιθέμενη κοινοτική αξία.
ΓΡΑΠΤΗ ΕΡΩΤΗΣΗ E-2020/96 υποβολή: Luciano Vecchi (PSE) προς την Επιτροπή (19 Ιουλίου 1996)

Θέμα: Συμμετοχή μη κυβερνητικών οργανισμών (ΜΚΟ) χωρών της Ευρωπαϊκής Ένωσης σε αναπτυξιακές δράσεις στη Δημοκρατία της Νότιας Αφρικής

Στη διάρκεια των τελευταίων χρόνων, η Επιτροπή απέκλεισε με συστηματικό τρόπο την πρόσβαση στην κοινοτική χρηματοδοτική στήριξη των ευρωπαϊκών ΜΚΟ για τις δράσεις που έχουν αναλάβει οι φορείς αυτοί στη Δημοκρατία της Νότιας Αφρικής.

Προτίθεται μήπως η Επιτροπή να τροποποιήσει αυτή τη στάση, τόσο σε ό,τι αφορά το «Ευρωπαϊκό Πρόγραμμα για την ανοικοδόμηση και την ανάπτυξη στη Νότιο Αφρική», όσο και για την πρόσβαση στη θέση «Συγχρηματοδότηση» που προορίζεται για τους ΜΚΟ για αναπτυξιακές δράσεις στη Δημοκρατία της Νότιας Αφρικής;

Απάντηση του κ. Pinheiro εξ ονόματος της Επιτροπής (24 Σεπτεμβρίου 1996)

Η πολιτική της Επιτροπής βασίζεται στην πλήρη συνεργασία με ευρωπαϊκούς μη κυβερνητικούς οργανισμούς (ΜΚΟ) και στην παροχή στήριξης για τα έργα τους που είναι επιλέξιμα για χρηματοδότηση από τον γενικό προϋπολογισμό της Κοινότητας. Ειδικότερα, στο πλαίσιο του ειδικού προγράμματος του έτους 1994 (κονδύλιο του προϋπολογισμού Β7-5070, που αντικαταστάθηκε από το κονδύλιο του προϋπολογισμού Β7-3200, Ευρωπαϊκό πρόγραμμα ανασυγκρότησης και ανάπτυξης (ΕΠΑΑ), χρηματοδοτήθηκε έργο το οποίο υλοποιήθηκε από την οργάνωση «Γιατροί του Κόσμου».

Το 1995, η Επιτροπή συνεισέφερε 15 εκατ. ECU στον Μεταβατικό Εθνικό Αναπτυξιακό Οργανισμό (ΜΕΑΟ), έναν ευρύτερο οργανισμό που συστάθηκε για τη διοχέτευση των πόρων του ΕΠΑΑ σε ΜΚΟ, χωρίς να γίνεται ιδιαίτερη αναφορά σε Νοτιοαφρικανικούς ή Ευρωπαϊκούς ΜΚΟ. Συνεπώς, οι ευρωπαϊκοί ΜΚΟ είναι δυνατόν να υποβάλλουν τις προτάσεις έργων τους στον ΜΕΑΟ.

Όσον αφορά το κονδύλιο του προϋπολογισμού που αφορά τις συγχρηματοδοτήσεις ΜΚΟ (Β7-6000), τα έργα των ευρωπαϊκών ΜΚΟ έχουν καταστεί επιλέξιμα μετά την προσθήκη της Νοτίου Αφρικής στον κατάλογο των αναπτυσσομένων χωρών από τον Οργανισμό Οικονομικής Συνεργασίας και Ανάπτυξης, νωρίτερα κατά το τρέχον έτος. Η επιλεξιμότητα για χρηματοδότηση των εν λόγω έργων θα αρχίζει να ισχύει μόλις οι ΜΚΟ ενημερωθούν για την νέα κατάσταση.

Σε σχέση με τα ανωτέρω θα πρέπει να γίνει μνεία του γεγονότος ότι το ΕΠΑΑ, το οποίο χρηματοδοτείται από τα ποσά που προορίζονται για την Νότια Αφρική, ανοίγει τον δρόμο για σημαντική και ουσιαστική συμμετοχή των ΜΚΟ της Νοτίου Αφρικής, καθώς και άλλων αποκεντρωμένων αναπτυξιακών οργανώσεων. Από τη συνολική χρηματοδότηση του έτους 1995, πάνω από το ήμισυ διατέθηκε κατά κάποιον τρόπο για ΜΚΟ, (συμπεριλαμβανομένων των αποκεντρωμένων οργανώσεων καθώς και του ποσού των 15 εκατ. ECU προς τον ΜΕΑΟ που αναφέρεται ανωτέρω), ή αποτέλεσε αντικείμενο ουσιαστικής διαχείρισης από την πλευρά τους.

Λαμβάνοντας υπόψη τα ανωτέρω, και τον ευρύτερο σημαντικό ρόλο που ήδη διαδραμάτισαν οι ΜΚΟ της Νοτίου Αφρικής στην αναπτυξιακή διαδικασία της χώρας τους, η επιλογή αιτήσεων συγχρηματοδότησης ευρωπαϊκών ΜΚΟ θα επικεντρωθεί, ειδικότερα, στα έργα που υποστηρίζουν τα προγράμματα και το θεσμικό οικοδόμημα των νοτιοαφρικανικών εταίρων τους.
ΓΡΑΠΤΗ ΕΡΩΤΗΣΗ E-1979/96 υποβολή: Martin Schulz(PSE) προς την Επιτροπή (17 Ιουλίου 1996)

Θέμα: Διακρίσεις εις βάρος εργαζομένων και ελεύθερων επαγγελματιών με κατοικία στο Βέλγιο και τόπο εργασίας ή άσκηση επαγγέλματος στη Γερμανία

Εργαζόμενοι μιας γερμανικής εταιρείας με εγκαταστάσεις στη Γερμανία που διαβιούν στο Βέλγιο δεν δύνανται να οδηγούν τα αυτοκίνητα της εταιρείας που τους παρέχει ο εργοδότης τους, είτε για επαγγελματικούς είτε για ιδιωτικούς σκοπούς. Πρέπει πρώτα να καταβάλουν τα βελγικά τέλη κυκλοφορίας, παρ' όλο που τα οχήματα έχουν ήδη φορολογηθεί στη Γερμανία. Το αυτό ισχύει και για τα αυτοαπασχολούμενα άτομα.

Οι εργαζόμενοι που απασχολούνται στη Γερμανία και έχουν την κατοικία τους στο Βέλγιο διατρέχουν τον κίνδυνο η εν λόγω πραγματική κατάσταση να αποτελέσει εμπόδιο για να προσληφθούν από ένα γερμανό εργοδότη.

Βρίσκονται σε μειονεκτική θέση έναντι των συναδέλφων τους που κατοικούν στη Γερμανία. Για εργοδότες, που δραστηριοποιούνται και πέραν των γερμανικών συνόρων προς το Βέλγιο, σημαίνει η εν λόγω πρακτική ένα ανταγωνιστικό μειονέκτημα, διότι ενδεχομένως να χρειασθεί να καταβάλουν διπλά τέλη κυκλοφορίας.

Δεν θεωρεί η Επιτροπή ότι η εν λόγω διπλή φορολόγηση των οχημάτων τωβν εταιρειών αποτελεί μια διάκριση εις βάρος των εργαζομένων και ότι η εν λόγω κατάσταση παραβαίνει τους κανόνες της ΕΕ για την ελευθερία διακινήσεως των προσώπων, των αγαθών και των υπηρεσιών; Τί μέτρα προτίθεται να λάβει η Επιτροπή για να αντιμετωπίσει την εν λόγω κατάσταση;

Απάντηση του κ. Monti εξ ονόματος της Επιτροπής (17 Σεπτεμβρίου 1996)

Η Επιτροπή γνωρίζει πλήρως το ζήτημα στο οποίο αναφέρεται το Αξιότιμο Μέλος του Κοινοβουλίου, το οποίο αφορά τη χρησιμοποίηση, από κάτοικο ενός κράτους μέλους στο κράτος μέλος διανομής του κατά την έννοια της οδηγίας 83/182/ΕΟΚ ((EE L 105, 23.4.1983. )), αυτοκινήτου της εταιρείας το οποίο έχει τεθεί στη διάθεσή του εκ μέρους του εργοδότη του και το οποίο είναι εγγεγραμμένο σε άλλο κράτος μέλος.

Στην περίπτωση την οποία αναφέρει το Αξιότιμο Μέλος του Κοινοβουλίου, το αυτοκίνητο της εταιρείας, το οποίο είναι εγγεγραμμένο στη Γερμανία, δεν υφίσταται κανέναν άλλο φόρο πλην του ΦΠΑ, ο οποίος είναι εξάλλου εκπεστέος. Αντίθετα, στο Βέλγιο, για τα αυτοκίνητα της εταιρείας πρέπει να καταβάλλεται εκτός του ΦΠΑ και ένα τέλος εγγραφής στα μητρώα. Η κατάσταση αυτή δεν αφορά μόνο το Βέλγιο αλλά υφίσταται, υπό διάφορες μορφές, στα δώδεκα από τα δεκαπέντε κράτη μέλη.

Για τον λόγο αυτό η Επιτροπή θεωρεί ότι το πρόβλημα της χρησιμοποίησης των αυτοκινήτων των εταιρειών θα λυθεί κατά τρόπο ικανοποιητικό μόνο στο πλαίσιο μιας νομοθετικής πρωτοβουλίας σε κοινοτικό επίπεδο. Η Επιτροπή εξετάζει την περίοδο αυτή την φορολόγηση των αυτοκινήτων οχημάτων προκειμένου να προσδιόρισε τις ενέργειες που πρέπει να αναληφθούν σε κοινοτικό επίπεδο για να βελτιωθεί η λειτουργία της εσωτερικής αγοράς και να προωθηθούν άλλες κοινοτικές πολιτικές. Με την ευκαιρία αυτής της εξέτασης θα διερευνηθεί και το ζήτημα που θέτει το Αξιότιμο Μέλος του Κοινοβουλίου.

Η Επιτροπή εξετάζει το συμβιβάσιμο της βελγικής νομοθεσίας με τις διατάξεις του άρθρου 48 της συνθήκης ΕΚ.